Il-Kummissjoni Ewropea - Stqarrija għall-istampa Gwardja Ewropea tal-Fruntiera u tal-Kosta: Il-Kummissjoni tilqa' l-ftehim dwar korp permanenti ta' 10 000 gwardja tal-fruntiera sal-2027 Brussell, I-1ta' april 2019 Il-qalba tal-Aġenzija msaħħa se jkun korp permanenti ta' 10 000 gwardja tal-fruntiera — għal-lest biex jappoġġaw lill-Istati Membri fi kwalunkwe ħin. L-Aġenzija se jkollha wkoll mandat aktar b'saħħtu dwar ir-ritorni u se tikkoopera aktar mill-qrib ma' pajjiżi li mhumiex fl-UE, inklużi dawk mhux fil-viċinat immedjat tal-UE. Bi qbil dwarha fi żmien rekord ta' ftit aktar minn sitt xhur, il- Gwardja Ewropea tal-Fruntiera u tal-Kosta l-ġdida tirrappreżenta avvanz fil-kapaċità tal-UE biex b'mod kollettiv tipproteġi aħjar il-fruntieri esterni tal-Ewropa. Filwaqt li laqa' l-ftehim, l-Ewwel Viċi President Frans Timmermans qal: "F'żona ta' moviment liberu mingħajr kontrolli fil-fruntieri interni, it-tisħiħ u l-ġestjoni tal-fruntieri esterni tal-Ewropa huma responsabbiltà kondiviża. Ninsab kuntent nara li korp permanenti ta' 10 000 ruħ bit-tagħmir meħtieġ se jgħin lill-Istati Membri biex jipproteġu aħjar il-fruntieri u liċ-ċittadini tagħna. Billi naħdmu flimkien b'mod kostruttiv u rapidu, nistgħu noħolqu Ewropa aktar sikura." Il-Kummissarju għall-Affarijiet Interni, il-Migrazzjoni, u ċ-Ċittadinanza, Dimitris Avramopoulos żied jgħid: "Mil-lum 'il quddiem, il-Gwardja Ewropea tal-Fruntiera u tal-Kosta se jkollha l-kapaċità operattiva sħiħa u s-setgħat meħtieġa biex tappoġġa b'mod effettiv u sħiħ lill-Istati Membri fuq il- post, fi kwalunkwe ħin. Kontroll aħjar tal-fruntieri esterni tagħna, il-ġlieda kontra l-migrazzjoni irregolari, it-twettiq tar-ritorni u l-kooperazzjoni ma' pajjiżi terzi — nistgħu nirnexxu biss jekk nagħmlu dan flimkien. Fl-aħħar mill-aħħar, dan se jgħin ukoll biex tinżamm l-vijabbiltà fit-tul taż- żona Schengen tal-moviment liberu." L-Aġenzija tappoġġa lill-Istati Membri u ma tiħux ir-responsabbiltajiet tagħhom fil-ġestjoni tal- fruntieri esterni u r-ritorn. L-Aġenzija Ewropea għall-Gwardja tal-Fruntiera u tal-Kosta msaħħa se tkun mgħammra b'aktar riżorsi u kapaċitajiet inklużi: Korp permanenti ta' 10 000 gwardja tal-fruntiera: Sal-2027 se jitwaqqaf korp permanenti ta' 10 000 gwardja tal-fruntiera u dan se jiżgura li l-Aġenzija tkun tista' tappoġġa lill-Istati Membri kull meta u kull fejn ikun meħtieġ. Il-korpi permanenti se jlaqqa' flimkien persunal tal- Aġenzija kif ukoll gwardji tal-fruntiera u esperti tar-ritorn sekondati jew skjerati mill-Istati Membri, li se jappoġġaw lil aktar mill-100 000 gwardja tal-fruntiera nazzjonali fil-kompiti tagħhom. Barra minn hekk, l-Aġenzija se jkollha baġit biex takkwista t-tagħmir tagħha stess, bħal bastimenti, ajruplani u vetturi. Setgħat eżekuttivi: Il-korp permanenti se jkun jista' jwettaq kompiti ta' kontroll tal-fruntieri u ta' ritorn, bħal kontrolli tal-identità, l-awtorizzazzjoni tad-dħul fil-fruntieri esterni u t-twettiq ta' sorveljanza tal-fruntieri, iżda biss bi ftehim mal-Istat Membru ospitanti. Aktar appoġġ għar-ritorn: Barra milli torganizza u tiffinanzja operazzjonijiet konġunti ta' ritorn, l-Aġenzija issa se tkun tista' tappoġġja lill-Istati Membri fl-istadji kollha tal-proċess tar- ritorn bl-Istati Membri jibqgħu responsabbli mit-teħid tad-deċiżjonijiet ta' ritorn. Dan l-appoġġ se jinkludi, pereżempju, l-identifikazzjoni ta' ċittadini mhux tal-UE mingħajr dritt ta' soġġorn jew il-ksib ta' dokumenti tal-ivvjaġġar. Kooperazzjoni aktar b'saħħitha ma' pajjiżi mhux membri tal-UE: L-Aġenzija se tkun tista' — soġġett għal ftehim minn qabel mal-pajjiż ikkonċernat — tniedi operazzjonijiet konġunti u tibgħat persunal barra l-UE, lil hinn mill-pajjiżi ġirien tal-UE, biex tipprovdi appoġġ dwar il-ġestjoni tal-fruntieri u tal-migrazzjoni. Uffiċċji antenna: L-Aġenzija se tkun tista' twaqqaf uffiċċji antenna fl-Istati Membri u f'pajjiżi mhux tal-UE (soġġett għal ftehim ta' status) biex tappoġġa loġistikament l-attivitajiet operazzjonali tagħha u tiggarantixxi l-funzjonament tajjeb tal-operazzjonijiet tal-Aġenzija. Il-passi li jmiss Il-Kumitat LIBE tal-Parlament Ewropew għad irid jikkonferma l-qbil politiku milħuq fit-trilogi tat-28 ta' Marzu. Imbagħad kemm il-Parlament Ewropew kif ukoll il-Kunsill iridu jadottaw ir-Regolament b'mod formali. It-test imbagħad jiġi ppubblikat f'Il-Ġurnal Uffiċjali tal-Unjoni Ewropea u l-mandat imsaħħaħ tal-Gwardja Ewropea tal-Fruntiera u tal-Kosta jidħol fis-seħħ 20 jum wara. Il-korp permanenti l-ġdid tal-Gwardja Ewropea tal-Fruntiera u tal-Kosta se jkun disponibbli biex jiġi skjerat mill-2021, ladarba jsir kompletament operattiv u jilħaq il-kapaċità sħiħa tiegħu ta' 10 000 gwardja tal-fruntiera sal-2027. Kuntest Il-Gwardja Ewropea tal-Fruntiera u tal-Kosta ġiet stabbilita fl-2016, u nbniet fuq l-istrutturi eżistenti tal-Frontex, biex tilqa' l-isfidi l-ġodda u r-realtajiet politiċi li qed tiffaċċja l-UE, kemm f'dak li għandu x'jaqsam mal-migrazzjoni kif ukoll fir-rigward tas-sigurtà interna. Id-dipendenza fuq il- kontribuzzjonijiet volontarji mill-Istati Membri ta' persunal u tagħmir madankollu rriżultat f'lakuni persistenti li jaffettwaw l-effiċjenza tal-appoġġ li l-Gwardja Ewropea tal-Fruntiera u tal-Kosta setgħet toffri lill-Istati Membri. Fid-diskors tiegħu dwar l-Istat tal-Unjoni tal-2018, il-President Juncker ħabbar li l-Kummissjoni se tkompli ssaħħaħ il-Gwardja Ewropea tal-Fruntiera u tal-Kosta. L-għan ta' dan it-tisħiħ kien li l- Aġenzija jkollha korp permanenti ta' 10 000 persunal operattiv u t-tagħmir tagħha stess biex jiġi żgurat li l-UE jkollha l-kapaċitajiet meħtieġa fis-seħħ — b'mod kostanti u affidabbli. Fit-28 ta' Marzu, il-Parlament Ewropew u l-Kunsill laħqu ftehim politiku dwar il-proposta tal-Kummissjoni, li ġie kkonfermat illum miż-żewġ istituzzjonijiet. Skeda informattiva: Gwardja Ewropea tal-Fruntiera u tal-Kosta msaħħa u mgħammra bis-sħiħ Vidjo: Gwardja Ewropea tal-Fruntiera u tal-Kosta Għal Aktar Informazzjoni Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail